Heuning – nektar van die gode - WelstandWelstand
Tuis / Advies / Heuning – nektar van die gode
Heuning is die natuur se supervoedsel en is meer as 3 000 jaar gelede deur die Egiptenare verbou. Die produk is so hoog geag dat flesse daarvan saam met afgestorwenes begrawe is vir gebruik in die hiernamaals vir die helende eienskappe van heuning wat toe al bekend was. So hoog is die nederige by geag dat dit 'n Egiptiese heilige simbool van vroulikheid geword het.
Die helende krag van heuning is bekend. In Indië word dit in ayurvediese medisyne gebruik, in die Middeleeue vir gastriese en ingewandsongesteldhede. Hippokrates het dit aanbeveel as 'n hoesmiddel, vir verstopte lugweë en om wonde te genees, en in Egipte is dit onder andere gebruik om pokmerke te genees.
Die mediese helende eienskappe van heuning word vandag gevier in kosmetiese produkte en pleisters. Manukaheuning, afkomstig van Nieu-Seeland, is die enigste heuning wat deur enige staat se gesondheidsowerhede erken word vir gebruik in mediese produkte soos salwe en wondpleisters, juis vir sy antibakteriese werking. Die heuning is afkomstig van die Leptospermum-plant, ook bekend as die Nieu-Seelandse of Australiese teebos, wat weelderig groei in yl bevolkte dele van Nieu Seeland waar die bome nie gekontamineer word deur chemiese gifstowwe nie. Net soos die gehalte van wyn en sjampanje bepaal word deur 'n sertifikaat en prys, word manuka ook gegradeer deur 'n UMF(unique manuka factor)-aanslag wat die suiwerheid en oorsprong van die produk aandui. Daar is bevind dat hierdie besonderse wonderheuning 'n inhiberende uitwerking het op 60 spesies bakterieë wat antibiotikaweerstandig is.
Argeoloë vind gereeld verseëlde flesse heuning by opgrawingterreine waarvan die heuning geen teken van bederf, versuikering, kleur- of smaakafwykings toon nie al is dit al duisende jare geberg sonder pasteurisasie. Die geheim lê in die magiese samestelling van heuning: suiker, suur, gebrek aan water en die aanwesigheid van waterstofperoksied. Die suiker is higroskopies, wat beteken dat heuning baie min vog bevat in sy natuurlike staat maar wel vog kan opneem indien dit onverseël gelaat word. Hoewel die nektar wat versamel word 'n hoë voginhoud het, maak die bye korte mette daarmeer deur die voginhoud te laat verdamp deur hul vlerke 230 maal per sekonde te klap. Vir heuning – of enige produk – om te bederf, moet daar bakterieë aanwesig wees, en heuning se suurinhoud is tussen pH3 en 4,5, wat genoeg is om bakterieë te vernietig. Om verder by te dra tot hierdie waterlose, digte suur omgewing is genoeg waterstofperoksied nodig om 'n onherbergsame omgewing vir bakterieë of mikroörganismes te skep. Die waterstofperoksied word vervaardig wanneer 'n ensiem, glukose-oksidase wat in die ingewande van die by aanwesig is, die nektar afbreek tot glukonsuur en waterstofperoksied wanneer die by die heuning opbring in die heuningkoek.
Die medisinale krag van heuning lê daarin dat dit viskeus is en waterstofperoksied bevat wat 'n versperring vorm teen infeksies in wonde. Heuning trek vog uit wonde uit maar bevorder genesing deur die klein hoeveelheid waterstofperoksied wat dit bevat.
Heuning moet liefs nie aan babas en kinders onder 'n jaar oud gegee word nie omdat dit kinderbotulisme kan veroorsaak, wat weer die senustelsel kan aantas.
Tog moet ons onthou dat heuning eerstens vervaardig word om ander bye te voed wat in die heuning-bestuiwing-vrugsiklus werk en nie uitsluitlik daar is om in die mens se behoeftes te voorsien nie.